《同韵效欧苏体》
宋代·于石

草庐抱膝方卧龙，狞飙撼户云埋峰。冻鹊依依飞堕地，饥鹰侧翅低盘空。

岂知水官夜鏖战，鞭虬笞凤驱前锋。茫茫万里混一色，远近高下俱迷踪。

松标特立凛生气，竹腰不折凌高风。长江一派清不泯，浩浩独行天地中。

小民祁寒易咨怨，君子守道惟固穷。有雪无雪两不问，仁耕义耨无歉丰。

君不见闭门无人僵卧处，任渠门外深丈许。穷则当与凡民异，达则当为国之瑞。

何当燮理司化钧，坐令寒谷回阳春。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。